กสิกรปรับเงินกู้เอสเอ็มอี หวั่นตั้งสำรองหนี้ใหม่เพิ่ม
กสิกรไทยตั้งสำรองสินเชื่อเอสเอ็มอีเพิ่มตามเกณฑ์ IFRS9 ทบทวนวงเงินที่ไม่ได้ใช้ ตั้งเป้าสินเชื่อเอสเอ็มอีโต 4-6% เอ็นพีแอลอยู่ที่ 5%
25 ม.ค. 2561

กสิกรไทยตั้งสำรองสินเชื่อเอสเอ็มอีเพิ่มตามเกณฑ์ IFRS9 ทบทวนวงเงินที่ไม่ได้ใช้ ตั้งเป้าสินเชื่อเอสเอ็มอีโต 4-6% เอ็นพีแอลอยู่ที่ 5%
นายสุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย เปิดเผยว่า มาตรฐานการรายงานทางการเงินฉบับใหม่ (IFRS9) มีผลกระทบกับสินเชื่อผู้ประกอบการขนาดกลางและขนาดย่อม (เอสเอ็มอี) ที่ตั้งสำรองหนี้สงสัยจะสูญจะเพิ่มขึ้นจากการจัดชั้นหนี้ตามเกณฑ์ใหม่ รวมทั้งการคำนวณสินเชื่อทั้งวงเงินอนุมัติ ไม่ได้นับเฉพาะวงเงินการเบิกจ่าย ซึ่งในกลุ่มที่ธนาคารให้วงเงินสินเชื่อไปแล้วไม่ได้ใช้ ก็จะเข้าไปคุยกับลูกค้าว่าจะเปลี่ยนวงเงินหรือไม่ หรือเปลี่ยนไปใช้สินเชื่อประเภทอื่น 
สำหรับหนี้ที่ไม่ก่อให้เกิดรายได้ (เอ็นพีแอล) ลูกค้าเอสเอ็มอี อยู่ที่ 5% ซึ่งคุณภาพหนี้เอสเอ็มอีเริ่มดีขึ้น แต่ยังต้องเฝ้าระวังความเสี่ยงยังเป็นภาคเกษตรที่ถูกผลกระทบจากปัจจัยราคาผันผวน แต่ประเมินว่าปีนี้ราคาสินค้าเกษตรจะดีขึ้นตามราคาน้ำมัน น่าจะบรรเทาปัญหาของธุรกิจในภาคเกษตรได้
ทั้งนี้ ในปี 2561 ธนาคารตั้งเป้าสินเชื่อปล่อยใหม่ 2.1 แสนล้านบาท ทำให้ยอดคงค้างสินเชื่อเอสเอ็มอีเติบโต 4-6% หรือจาก 6.98 แสนล้านบาท เป็น 7.36 แสนล้านบาท มีส่วนแบ่งตลาดเป็นอันดับ 1 ในสัดส่วน 28.5% ของสินเชื่อเอสเอ็มอี กลุ่มธุรกิจที่มีแนวโน้มเติบโตดี ได้แก่ ภาคก่อสร้าง ภาคการส่งออก และการท่องเที่ยว